Reglementări INTERNAŢIONALE privind folosirea cianurii
Introducere

Prevederile legale referitoare la utilizarea compuşilor cian (CN) în industrie acoperă mai multe paliere de reglementare, datorită faptului că utilizarea unor astfel de compuşi are implicaţii şi efecte complexe asupra mai multor sectoare de activitate. Astfel, reglementările prezentate nu acoperă strict domeniul industriei extractive, utilizarea compuşilor CN având efecte pe termen lung  asupra mediului înconjurător, sănătăţii angajaţilor din respectivul domeniu de activitate sau al locuitorilor din zonele de activitate. În plus, unele state nu au reglementat exclusiv domeniul utilizării derivaţilor de cian ci, prin prevederile pe care legile le conţin, este interzisă utilizarea oricăror substanţe care ar putea afecta protecţia mediului – aer, apă, sol (Polonia).   

De asemenea, menţionăm că în unele state ale Uniunii Europene nu există reglementări specifice, datorită faptului că în statele respective nu există minereu de aur sau argint, astfel încât nu se pune problema utilizării compuşilor CN pentru extracţie. Pe de altă parte, în majoritatea statelor unde se folosesc derivaţi ai cianului pentru extracţia aurului, este folosit şi mercurul, ceea ce agravează problemele generate de substanţele utilizate pentru extracţia minereurilor nobile. 

În alte state (Germania şi Grecia), problema reglementării stricte a utilizării compuşilor CN în industria minieră a fost pusă în discuţie numai după accidentul ecologic transfrontalier din anul 2000, când aproximativ 100 tone de cianură de la uzina de procesare a aurului din Baia Mare au fost deversate în râul Tisa.

Reglementări europene 

                   - Directiva 2000/60/EC
 (Directiva Parlamentului european şi a Consiliului 2000/60/CE din 23 octombrie 2000 de stabilire a unui cadru de politică europeană în domeniul apei); 

Obiectul perezentei directive este de a stabili un cadru pentru protecţia apelor interioare, de suprafaţă, a apelor de tranziţie, a apelor de coastă şi a apelor subterane, urmărind:

a) prevenirea deteriorărilor ulterioare, conservarea și îmbunătăţirea stării ecosistemelor acvatice şi, în ceea ce priveşte necesităţile de apă ale acestora, a ecosistemelor terestre şi a zonelor umede care depind în mod direct de ecosistemele acvatice;
b) promovarea utilizării durabile a apei pe baza unei protecţii pe termen lung a resurselor de apă disponibile;

c) asigurarea unei protecţii sporite şi a îmbunătăţirii mediului acvatic, în special prin măsuri speciale de reducere progresivă a evacuărilor, emisiilor şi pierderilor de substanţe prioritare şi prin stoparea sau eliminarea treptată a evacuărilor, emisiilor şi pierderilor de substanţe periculoase prioritare;

d) asigurarea reducerii treptate a poluării apelor subterane şi prevenirea poluării ulterioare a acesteia şi
e) contribuţia la atenuarea efectelor inundaţiilor şi ale perioadelor de secetă şi contribuind la:

- asigurarea unei aprovizionări suficiente cu apă de suprafaţă şi subterană de bună calitate, necesară pentru o utilizare durabilă, echilibrată şi echitabilă a acesteia;
- o reducere semnificativă a poluării apelor subterane;
- protecţia apelor marine şi teritoriale şi
- realizarea obiectivelor stabilite în acorduri internaţionale corespunzătoare, inclusiv în acordurile care urmăresc prevenirea şi eliminarea poluării mediului marin, printr-o acţiune comunitară în temeiul articolului 16 alineatul (3), stoparea sau eliminarea treptată a evacuărilor, emisiilor şi pierderilor de substanţe periculoase prioritare prezentând un risc inacceptabil pentru sau prin intermediul mediului acvatic, cu scopul ultim de a obţine, în mediul marin, concentraţii apropiate de nivelurile de bază pentru substanţele de origine naturală şi a unor concentraţii apropiate de zero pentru substanţele sintetice artificiale.

                   Se impune stoparea sau eliminarea treptată a poluării rezultate din evacuări, emisii sau pierderi de substanţe periculoase prioritare. La propunerea Comisiei, Parlamentul European şi Consiliul trebuie să convină asupra substanţelor avute în vedere pentru o acţiune prioritară şi asupra măsurilor speciale care urmează a fi luate împotriva poluării apelor cu respectivele substanţe, luând în considerare toate sursele de poluare importante şi identificând nivelurile şi combinaţiile rentabile şi proporţionate ale controalelor.

Astfel, directiva descrie ca "poluant", orice substanţă care ar putea constitui factor de poluare, în special cele care figurează pe lista din anexa VIII. 

Lista orientativă a principalilor poluanţi

1. Compuşi organohalogenaţi şi substanţe care pot forma compuşi de acest tip în mediul acvatic.

2. Compuşi organofosforici.

3. Compuşi organostanici.

4. Substanţe şi preparate sau compuşii de descompunere ai acestora, pentru care s-a demonstrat caracterul cancerigen sau mutagen sau proprietăţile care pot afecta funcţiile steroidogene, tiroidiene, de reproducere sau alte funcţii de tip endocrin în sau prin intermediul mediului acvatic.

5. Hidrocarburi persistente şi substanţe organice toxice persistente şi bioacumulabile.

6. Cianuri.

7. Metale şi compuşii acestora.

8. Arsenul şi compuşii acestuia.

9. Biocide şi produse fitofarmaceutice.

10. Materii în suspensie.

11. Substanţe care contribuie la eutrofizare (în special nitraţii şi fosfaţii).

12. Substanţe care au o influenţă negativă asupra condiţiilor de oxigenare (şi pot fi măsurate utilizând parametri cum ar fi CBO, CCO etc.).

Statele membre asigură întocmirea în fiecare district hidrografic a unui registru sau a mai multor registre care să cuprindă toate zonele situate în districtul respectiv, pentru care s-a stabilit că este necesară o protecţie specială în cadrul unei legislaţii comunitare speciale privind protecţia apelor de suprafaţă şi a apelor subterane sau conservarea habitatelor şi a speciilor care depind în mod direct de apă. Statele membre se asigură că aceste registre să fie întocmite în termen de cel mult patru ani de la data intrării în vigoare a prezentei directive.

                   - Decizia nr. 2455/2001/CE a Parlamentului European şi a Consiliului din 20 noiembrie 2001 de stabilire a unei liste de substanţe prioritare în domeniul apei şi de modificare a Directivei 2000/60/CE;

                   În temeiul Directivei 2000/60/CE, trebuie adoptate măsuri specifice la nivel comunitar împotriva poluării apelor cu poluanţi individuali sau grupuri de poluanţi care prezintă un risc semnificativ pentru sau prin intermediul mediului acvatic, inclusiv riscuri semnificative pentru apele utilizate pentru prepararea apei potabile. Astfel de măsuri au drept scop reducerea progresivă şi, pentru substanţe periculoase prioritare, astfel cum sunt definite la articolul 2 punctul 30 a doua teză din Directiva 2000/60/CE, stoparea sau eliminarea progresivă a deversărilor, emisiilor sau pierderilor în termen de 20 de ani de la adoptarea acestor măsuri la nivel comunitar, cu scopul final, astfel cum a fost recunoscut în contextul îndeplinirii obiectivelor din acordurile internaţionale relevante, de a ajunge la concentraţii în mediul marin care sunt apropiate de nivelurile de bază pentru substanţele de origine naturală şi apropiate de zero pentru substanţele sintetice artificiale. În vederea adoptării acestor măsuri este necesară întocmirea unei liste de substanţe prioritare, ca anexa X la Directiva 2000/60/CE, inclusiv de substanţe periculoase prioritare. 

                   Pentru substanţele de origine naturală sau produse prin procese naturale, cum ar fi cadmiul, mercurul şi hidrocarburile aromatice policiclice (HPA), este imposibilă eliminarea totală a emisiilor, deversărilor şi pierderilor din toate sursele potenţiale. La întocmirea directivelor individuale relevante, trebuie să se ţină seama în mod corespunzător de această situaţie, iar măsurile ar trebui să aibă ca scop încetarea emisiilor, deversărilor şi pierderilor în mediul acvatic ale substanţelor periculoase prioritare care derivă din activităţile umane.

                   LISTA SUBSTANŢELOR PRIORITARE ÎN DOMENIUL APEI 

Alaclor, Antracen, Atrazin, Benzen, Difenileteri bromuraţi, Cadmiu şi compuşi, Cloralcani, Clorfenvinfos, Clorpirifos, 1,2-Dicloretan, Diclormetan, Di(2-etilhexil)ftalat (DEHP), Diuron, Endosulfan, (alfa-endosulfan), Fluoranten, Hexaclorbenzen, Hexaclorbutadienă, Hexaclorciclohexan, (izomerul gama, Lindan), Izoproturon, Plumb şi compuşi, Mercur şi compuşi, Naftalină, Nichel şi compuşi, Nonil-fenoli, [4-(para)-nonil-fenol], Octil-fenoli, (para-terţ-octilfenol), Pentaclorbenzen, Pentaclorfenol, Hidrocarburi aromatice policiclice, (Benz-a-piren), (Benz-b-fluoranten), (Benz-g,h,i- perilen), (Benz-k-fluoranten), (Indeno-1,2,3-cd-piren), Simazin, Compuşi tributilstanici, (cation tributilstaniu), Triclorbenzen, (1,2,4-triclorbenzen), Triclormetan (Cloroform), Trifluralin .
                   - Decizia 1600/2002/EC şi a Parlamentului European din 22 iulie 2002
 (Decision no 1600/2002/EC of  the European Parliament and of the Council of 22 July 2002 laying down the Sixth Community Environment Action Programme); 

                   Decizia Nr. 1600/2002/EC cuprinzând cel de-al VI-lea Program de Acţiune pentru Mediu în Comunitate include obiectivul de a proteja resursele naturale şi de a promova uitlizarea durabilă a solului. Prin acest document, Comunitatea se angajează să adopte o Strategie Tematică pentru protecţia solului care să stopeze şi să reorienteze degradarea solului.

                   În 2002 prin Comunicarea sa "Către o Strategie Tematică pentru Protecţia Solului" (COM(2002) 179), Comisia a identificat principalele opt ameninţări cu care se confruntă solul UE. Acestea sunt eroziunea, declinul materiei organice, contaminarea, salinizarea, compactarea, scoaterea din circuitul agricol, pierderea biodiversităţii solului, alunecările de teren şi inundaţiile.

                   Lista activităţilor potenţial poluante

1.
Amplasamentele unde există sau au existat substanţe periculoase în cantităţi egale cu sau în exces faţă de cele indicate în Partea 1 şi 2, coloana 2 din Anexa I la Directiva 96/82/EC (Seveso).

2.
Activităţile listate în Anexa I la Directiva 96/61/EC.

3.
Aeroporturi.

4.
Porturi.

5.
Foste situri militare.

6.
Staţii de colectare sau alimentare cu produse petroliere.

7.
Curăţătorii uscate.

8.
Instalaţii miniere care nu cad sub incidenţa Directivei 96/82/EC, inclusiv deşeuri extractive aşa cum sunt definite în Directiva 2006/21/EC.

9.
Depozitarea deşeurilor aşa cum sunt definite în Directiva 1999/31/EC.

10.
Staţii de tratare a apelor uzate.

11.
Conducte pentru transportul substanţelor periculoase.

                   - Directiva 96/82/EC
 (Council Directive 96/82/EC of 9 December 1996 on the control of major-accident hazards involving dangerous substances);

                   În 1999, Directiva 96/82/EEC cu privire la controlul riscurilor majore,  implicând substanţe periculoase, a înlocuit Directiva 82/501/EEC “Seveso”, care a fost  adoptată  după accidentul din 1976 din Italia. Directiva din 1982 conţinea un set de obligaţii pentru operatorii din centralele industriale cât şi pentru autorităţile naţionale şi pentru Comisia Uniunii Europene, cu scopul de a identifica şi controla riscurile accidentelor majore din instalaţiile industriale. 

                   Noua Directivă “Seveso II” are un scop mai simplificat şi anume întărirea, consolidarea managementului mediului şi a cerinţelor privind planificarea de urgenţă impuse operatorilor pentru anumite cerinţe industriale. Prevederile cu privire la inspectarea şi controlarea de către autorităţile competente sunt de asemenea consolidate, introducându-se o nouă prevedere, care obligă autorităţile responsabile să ţină cont de obiectivele Directivei în planul lor de folosire a terenurilor.

                   În ceea ce priveşte conformarea la cerinţele Directivei 96/82/EEC privind controlul pericolului de accident major implicând substanţe periculoase SEVESO II acesta presupune reducerea riscurilor de accident major şi limitarea consecinţelor pentru sănătatea umană şi mediu, ale accidentelor ce implică substanţe periculoase din întreprinderi, siguranţa mediului şi a proprietăţii. Întreprinderile trebuie să respecte prevederile Directivei în cazul în care substanţele periculoase depozitate depăşesc cantităţile specificate.

                   Dintre obligaţiile titularilor de activităţi:

• Întreprinderile din categoria superioară sunt obligate să întocmească un raport de siguranţă. Celelalte trebuie doar să informeze autorităţile asupra existenţei substanţelor;

• Ambele categorii trebuie să prevină accidentele, să elaboreze politici de prevenire a accidentelor majore şi să se asigure de aplicarea corespunzătoare a acestora. Orice accident sau pericol de accident trebuie raportat autorităţilor;

• Întreprinderile din categoria superioară trebuie să prezinte planuri interne şi externe de urgenţă şi informaţii pentru public. 

                   Dintre obligaţiile autorităţilor:

• Analiza rapoartelor de siguranţă şi impunerea de măsuri mai stricte sau a încetării activităţii în caz de necesitate; 

• Identificarea grupurilor de întreprinderi unde poate avea loc “efectul dominoului”;

• Asigurarea că nici o întreprindere nu poate începe activitatea înainte ca raportul de siguranţă să fie prezentat şi analizat;

• Raportarea accidentelor către Uniunea Europeană;

• Inspectarea periodică a întreprinderilor;

• Luarea în considerare a obiectivelor SEVESO II în politica de stabilire a folosinţei terenurilor.

                   Substanţele periculoase conform anexei II a Directivei sunt:

Azotat de amoniu, Pentaoxid de arsen, acid arsenic (V) şi/sau săruri de arsen
Trioxid de arsen, acid arsenic(III) şi/sau săruri de arsen, Brom, Clor, Compuşi de nichel sub formă de pudră inhalabilă (monoxid de nichel, dioxid de nichel, sulfură de nichel, disulfură de nichel, trioxid de nichel), Etilenamină, Fluor, Formaldehidă (concentraţie mai mare de 90%), Hidrogen, Acid clorhidric (gaz lichefiat), Alchili de plumb, Gaze lichefiate extrem de inflamabile (inclusiv LPG) şi gaz natural, Acetilenă, Oxid de etilenă, Oxid de propilenă, Metanol, 4,4 - Metilenbis (2-cloranilină) şi/sau săruri, sub formă de pudră, Metilizocianat, Oxigen, Toluen di-izocianat, Diclorură de carbon (fosgen), Arsină, Fosfină, Diclorură de sulf, Trioxid de sulf, Policlordibenzofurani şi policlordinbenzodioxine (inclusiv TCDD), calculate în echivalenţi TCDD;
                   Următoarele substanţe cancerigene:

4-Aminodifenil şi/sau sărurile acestuia; benzidină şi/sau săruri de benzidină;            di (clorometil) eter şi clormetil-metil-eter; dimetil-carbonil clorură; dimetil nitrozamină; triamidă hexametil fosforică; 2-naftilamină şi/sau săruri ale acesteia 
1,3 propansulfonă 4-nitrodifenil; Benzină şi alţi alcooli de petroleum

                   - Directiva 80/68/EEC
 (Council Directive 80/68/EEC of 17 December 1979 on the protection of groundwater against pollution caused by certain dangerous substances); 

                   Metoda de separare a aurului cu cianură încalcă Directiva 80/68/EEC din 17 decembrie 1979 referitoare la protecţia apelor subterane (freatice). Directiva 80/86/EEC nu dispune de prevederi specifice pentru prevenirea poluării apei subterane pe perioadă lungă de timp datorită efectelor de bioacumulare a unor substanţe poluante. Prevederile acestei Directive vor fi preluate de Directiva Cadru privind Apa 2000/60/EC în decembrie 2013.

                   Anexa I privind substanţele periculoase pentru care se vor lua toate măsurile în vederea stopării evacuării în apele subterane şi anexa II privind substanţele periculoase pentru care se vor lua măsurile de încadrare în limitele stabilite:
                   Anexa I

compuşi organohalogenaţi şi substanţe care pot da naştere unor astfel de compuşi în mediul acvatic; compuşi organofosforici; compuşi organostanici; substanţe cu proprietăţi cancerigene, mutagene sau teratogene în sau prin intermediul mediului acvatic; mercur şi compuşii săi; cadmiu şi compuşii săi; uleiuri minerale şi hidrocarburi, cianuri.

                   Anexa II -  distrugerea apelor subterane

Zinc, cupru, nichel, crom, plumb, selenium, arsenic, antimoniu, molibden, titan, cositor, bariu , beriliu, bor, uraniu , vanadium, cobalt, thaliu, teluriu , argint 

- Compuşi biochimici şi derivaţii acestora care nu apar în lista I

- Substanţe care au un efect nociv asupra gustului şi/sau mirosului apelor subterane, precum şi compuşii care pot da naştere unor astfel de substanţe în apă, făcându-le improprii pentru consumul uman.
- Compuşi organici toxici sau persistenţi ai siliconului şi substanţe care pot da naştere unor astfel de compuşi în apă, cu excepţia celor inofensivi din punct de vedere biologic sau care se transformă rapid în substanţe inofensive în apă

- Compuşi anorganici ai fosforului şi fosfor elementar

- Fluoruri.

- Amoniac şi nitriţi.
                   - Directiva 2006/21/EC
 (Directive 2006/21/EC of the European Parliament and of the Council of 15 March 2006 on the management of waste from extractive industries); 

                   În temeiul Deciziei nr. 1600/2002/CE a Parlamentului European şi a Consiliului din 22 iulie 2002 de stabilire a celui de-al Şaselea Program Comunitar de Acţiune pentru Mediu, este necesar să se reducă gradul de periculozitate a deşeurilor care sunt încă produse şi să se asigure că acestea prezintă cel mai mic risc posibil, să se acorde prioritate valorificării deşeurilor, în special reciclării acestora, să se reducă la minim cantitatea de deşeuri care trebuie eliminate, eliminarea acestora producându-se în condiţii de siguranţă, iar tratarea lor având loc cât mai aproape de locul producerii acestora, cu condiţia să nu contribuie la scăderea eficienţei procesului de tratare a deşeurilor. Decizia nr. 1600/2002/CE prevede, de asemenea, ca acţiune prioritară, în ceea ce priveşte accidentele şi dezastrele, luarea de măsuri de prevenire a accidentelor majore, în special a celor care apar în domeniul minier şi luarea de măsuri privind deşeurile miniere. 
                   Prevederile Directivei stabilesc măsurile de exploatare a iazurilor de decantare din industria extractivă, astfel încât acestea să reprezinte un pericol minim pentru oameni şi faună. De exemplu, păsările vor putea folosi iazul în siguranţă dat fiind faptul că limita impusă de Uniunea Europeană pentru concentraţia de cianuri uşor eliberabile din iazul de decantare este de cinci ori mai scăzută (pentru mine noi) decât cea demonstrată a fi pragul de siguranţă pentru păsări.
                   Articolul 13 (6) prevede: concentraţia cianurii disociabilă în acizi slabi în iazurile de decantare să fie redusă la cel mai scăzut nivel posibil, folosind cele mai bune tehnologii existente; minele care îşi încep funcţionarea mai târziu de luna mai 2008, nu vor deversa reziduuri conţinând mai mult de 10 ppm de cianură disociabilă în acizi slabi, minelelor care funcţionează sau au primit avizul de funcţionare anterior acestei date, le este permisă deversarea a maxim 50 ppm iniţial, scăzând până la 25 ppm până în 2013 şi 10 ppm până în 2018.

                   Conform Directivei 2006/21/EC privind deşeurile din industria extractivă, închiderea unei mine şi reabilitarea zonei se referă la ecologizarea zonei afectate de aşa manieră încât să o readucă la o stare satisfăcătoare pentru utilizarea ulterioară.

                   - Directiva 2004/35/EC
 (Directive 2004/35/EC of the European Parliament and of the Council of 21 April 2004 on environmental liability with regard to the prevention and remedying of environmental damage);

                   Directiva 2004/35/CE din 21 aprilie 2004 privind răspunderea de mediu pentru prevenirea şi repararea prejudiciului de mediu, stipulează că operatorul care a provocat o poluare a apei, a zonelor protejate şi a solului este obligat să suporte costurile de refacere a mediului, indiferent de culpă – principiul răspunderii obiective de mediu. 

                   În conformitate cu principiului „poluatorul plăteşte”, un operator care cauzează o daună gravă mediului sau este sursa unei ameninţări iminente de producere a unei asemenea daune ar trebui să suporte, în principiu, costurile legate de măsurile de prevenire sau de reparare necesare. În cazurile în care o autoritate competentă acţionează, ea însăşi sau prin intermediul unui terţ, în locul unui operator, această autoritate ar trebui să se asigure că cheltuielile pe care le-a suportat vor fi recuperate de la operator. De asemenea, operatorii ar trebui să suporte, în ultimă instanţă, costul evaluării daunelor aduse mediului şi, după caz, al evaluării ameninţării iminente de producere a unor asemenea daune.

                   Statele membre pot stabili norme de drept intern care să reglementeze alocarea costurilor în cazul existenţei mai multor autori ai daunelor. Statele membre pot ţine seama, mai ales, de situaţia specială a utilizatorilor de produse care s-ar putea să nu fie consideraţi răspunzători de daunele aduse mediului în aceleaşi condiţii ca producătorii de asemenea produse. În acest caz, împărţirea răspunderii ar trebui determinată în conformitate cu legislaţia internă. Autorităţile competente trebuie să aibă dreptul să ceară recuperarea costurilor măsurilor de prevenire sau de reparare de la un operator într-o perioadă rezonabilă de la data la care măsurile respective au luat sfârşit.

                   În cazul în care o daună adusă mediului afectează sau este susceptibilă să afecteze mai multe state membre, aceste state membre ar trebui să coopereze pentru a asigura acţiuni corespunzătoare şi eficiente de prevenire şi de reparare a daunei respective. Statele membre pot încerca să recupereze costurile legate de acţiunile de prevenire şi de reparare.

                   Printre activităţile menţionate sunt următoarele: operaţiunile de gestionare a deşeurilor, inclusiv colectarea, transportul, recuperarea şi eliminarea deşeurilor şi a deşeurilor periculoase, supravegherea acestor operaţiuni şi gestionarea ulterioară a staţiilor de eliminare, care fac obiectul unui permis sau al unei înregistrări în temeiul Directivei 75/442/CEE a Consiliului din 15 iulie 1975 privind deşeurile şi al Directivei 91/689/CEE a Consiliului din 12 decembrie 1991 privind deşeurile periculoase.

                   Aceste activităţi presupun, între altele, exploatarea depozitelor de deşeuri în temeiul Directivei 1999/31/CE a Consiliului din 26 aprilie 1999 privind depozitele de deşeuri şi exploatarea instalaţiilor de incinerare în temeiul Directivei 2000/76/CE a Parlamentului European şi a Consiliului din 4 decembrie 2000 privind incinerarea deşeurilor.

                   Orice deversare în apele interioare de suprafaţă care face obiectul unei autorizări prealabile în conformitate cu Directiva 76/464/CEE a Consiliului din 4 mai 1976 privind poluarea cauzată de anumite substanţe periculoase evacuate în mediul acvatic al Comunităţii.

                   Orice deversare a substanţelor în apele subterane, care face obiectul unei autorizaţii prealabile în temeiul Directivei 80/68/CEE a Consiliului din 17 decembrie 1979 privind protecţia apelor subterane împotriva poluării cauzate de anumite substanţe periculoase.

                   Deversarea sau introducerea unor substanţe poluante în apele de suprafaţă sau subterane care fac obiectul unui permis, al unei autorizaţii sau al unei înregistrări în temeiul Directivei 2000/60/CE.

                   - COM 2003/338 final
 (European environment and health strategy of 11 June 2003); 

                   - COM (2004) 416 final
 (Communication from the Commission of 9 June 2004, "European Environment and Health Action Plan 2004-2010).

                   Planul de acţiune în domeniul mediului şi al sănătăţii 2004–2010 recunoaşte  necesitatea îmbunătăţirii calităţii, comparabilităţii şi accesibilităţii datelor referitoare starea de sănătate în cazul bolilor şi afecţiunilor legate de mediu, prin intermediul  programului statistic comunitar.

                   -  Directiva 82/501/EEC
 (Council directive of 24 June 1982 on the major-accident hazards of certain industrial activities (82/501/EEC));

                   Directiva a fost adoptată în anul 1999, având drept scop controlul asupra riscului pe care îl prezintă accidentele industriale majore. Ea mai este numită Directiva “Seveso”, ca urmare a accidentului care a avut loc în Italia în 1976. Directiva adoptată în 1982 cuprinde un set de obligaţiuni, care vizează angajaţii fabricilor industriale, precum şi autorităţile naţionale. Conform acesteia, Comisia Europeană urmăreşte drept scop major identificarea şi controlul riscului accidentelor majore de la instalaţiile industriale. Noua Directivă “Seveso II” include şi aspectele legate de managementul riscurilor şi specificaţiile privind planurile de urgenţă impuse operatorilor unor fabrici.

                   Directiva se referă la prezenţa substanţelor periculoase în cantităţi şi compoziţii, care prezintă un risc major de declanşare a unor accidente industriale cu consecinţe grave asupra mediului şi sănătăţii oamenilor. Pentru a reduce riscurile legate de posibilele situaţii accidentale cu urmări grave, operatorii trebuie să dezvolte nişte politici de prevenire şi management al riscurilor industriale majore. Aceştia sunt obligaţi să pregătească un raport privind siguranţa şi un plan excepţional – în caz de producere a accidentului. Autoritatea naţională competentă trebuie să pregătească un plan de urgenţă extremă, cooperând cu statele vecine de-a lungul graniţelor, unde este necesar să se prevină sau să se răspundă în cazul accidentelor majore. statele membre trebuie să interzică folosirea instalaţiilor industriale în cazul în care măsurile de prevenire şi diminuare întreprinse de operator sunt deficiente sau unde operatorul nu furnizează informaţia cerută într-o perioadă adecvată de timp. .

                   - Directiva 87/216/EEC
 (Council directive of 19 March 1987 amending directive 82/501/EEC on the major-accident hazards of certain industrial activities); 

                   - Directiva 88/610/EEC
 (Council directive of 24 November 1988 amending Directive 82/501/EEC on the major-accident hazards of certain industrial activities);

                   - Directiva 2003/105/EC
 a Consiliului privind amendarea Directivei Consiliului Europei nr. 96/82/EC;

                   Directiva Consiliului Europei nr. 2003/105/EC din 16 decembrie 2003 privind amendarea Directivei Consiliului Europei nr. 96/82/EC („Seveso II”); se urmăreşte extinderea ariei de aplicare a Directivei, având în vedere accidentele industriale recente şi studiile efectuate asupra substanţelor cancerigene şi periculoase pentru mediu, precum şi clarificarea unor prevederi ale acesteia; urmeaza a fi transpusă în legislaţia internă.

                   Directiva 96/82/CE urmăreşte prevenirea accidentelor majore care implică substanţe periculoase, precum şi limitarea consecinţelor acestora asupra omului şi asupra mediului, pentru a asigura în mod coerent şi eficient niveluri ridicate de protecţie în întreaga Comunitate;

                   S-a avut în vedere unele accidente industriale recente şi o serie de studii privind produsele cancerigene şi substanţele periculoase pentru mediu, efectuate de Comisie la cererea Consiliului, este necesară extinderea domeniului de aplicare a directivei menţionate;

                   Deversarea de cianură care a poluat Dunărea în urma accidentului de la Baia Mare din România în ianuarie 2000 a demonstrat faptul că anumite activităţi de depozitare şi de prelucrare în industria minieră, în special instalaţiile de eliminare a sterilului, inclusiv bazinele de decantare a sterilului, pot avea consecinţe foarte grave; comunicările Comisiei privind securitatea activităţilor miniere şi privind al şaselea program de acţiune privind mediul al Comunităţii Europene au subliniat, în consecinţă, necesitatea extinderii domeniului de aplicare a Directivei 96/82/CE. În rezoluţia sa din 5 iulie 2001 referitoare la Comunicarea Comisiei privind securitatea activităţilor miniere, Parlamentul European s-a pronunţat, de asemenea, în favoarea extinderii domeniului de aplicare a directivei menţionate anterior pentru a reglementa şi riscurile care decurg din activităţile de depozitare şi prelucrare din industria minieră;

                   De asemenea, s-a avut în vedere explozia care s-a produs la o uzină de îngrăşăminte din Toulouse în septembrie 2001, care a dus la conştientizarea potenţialului de producere a unor accidente al activităţilor de depozitare a nitratului de amoniu sau a îngrăşămintelor pe bază de nitrat de amoniu, în special a materiilor respinse în procesul de fabricare sau înapoiate producătorului [materii „off-specs” (neconforme cu specificaţiile)]; în consecinţă, este necesară revizuirea categoriilor de nitrat de amoniu şi de îngrăşăminte pe bază de nitrat de amoniu care figurează în Directiva 96/82/CE, pentru a include şi materiile „off-specs”;

Nu în ultimul rând, Uniunea Europeană prin Grupul de lucru privind accidentul de la Baia Mare ("Baia Mare Task Force") a recomandat ca cianura şi alte substanţe toxice rezultate în procesul cianuraţiei să fie îndepărtate din deşeurile miniere înainte ca acestea să fie depozitate în lacuri de decantare. (Raportul Grupului de lucru prezentat la Bruxelles pe 15 decembrie 2000).

Reglementări ale statelor membre ale UE
Cehia

                   Legea nr. 44 / 1988 privind protejarea şi utilizarea resurselor minerale
 aşa cum a fost completată şi modificată de actele normative ulterioare (Legea 541/1991, 10/1993, 168/1993, 132/2000, precum şi de Legea nr. 186/2006), prevede în art. 30 par. 2 că „în timpul procesării şi rafinării mineralelor care au ca rezultat obţinerea metalelor prin procese industriale este interzisă utilizarea tehnologiilor care utilizează cianuri sau alţi compuşi ai cianului. Interdicţia este obligatorie indiferent de cantitatea de derivaţi ai cianului care ar putea fi utilizată”.  


Germania

                   În anul 2002, Parlamentul ţării a adoptat Decretul nr. 14/7076 privind “Minimalizarea efectelor obţinerii aurului asupra sănătăţii publice şi mediului”, prin care se interzice utilizarea cianurilor în exploatările miniere de pe teritoriul ţării
. De asemenea, prevederi privind decontaminarea solurilor din regiunile miniere sau din alte regiuni ale ţării unde s-au utilizat cianuri se regăsesc în Legea privind protecţia solului
 şi Legea privind protecţia solului şi regiunile contaminate
, 

                  Grecia 

O serie de consilii locale au adoptat hotărâri administrative pentru închiderea mai multor proiecte miniere în anul 2002.

Estonia
                   Prevederi privind nivelul maxim de cianuri din soluri se regăsesc în Legea privind protecţia solului şi a zonelor contaminate
.

Polonia
                   Legea privind activităţile miniere şi geologice
 din 4 februarie 1994 aşa cum a fost completată şi modificată până la 1 ianuarie 2006 prevede, în art. 3: „pentru asigurarea sănătăţii publice şi ocupaţionale sau pentru a asigura protecţia mediului, guvernul poate, prin ordonanţă guvernamentală, să extindă sau să restrângă aplicabilitatea dispoziţiilor acestei legi în privinţa tehnologiilor miniere utilizate în diferite activităţi”. 
                   De asemenea, articolul 26 b prevede: „concesionarea poate fi refuzată dacă activităţile care se intenţionează a fi desfăşurate încalcă cerinţele privind protecţia mediului, inclusiv cu referire la managementul deşeurilor sau al exploatării minereurilor.”        

                   Alte state şi regiuni de pe glob unde a fost interzisă folosirea cianurilor sau a fost propusă interzicerea folosirii lor

                   În prezent, Argentina, Costa Rica, Ecuador şi Turcia au interzis, definitiv, utilizarea cianurilor în exploatările miniere.

                   Turcia

                   Prin deciziile nr. 1996/5348 şi nr. 1997/2311, Consiliul de stat al ţării a decis să nu se mai permită utilizarea cianurilor în exploatările de aur, în baza articolului 56 din Constituţia Turciei, care garantează dreptul populaţiei de a trăi într-un mediu curat şi sănătos. De asemenea, în anul 1994, Parlamentul European a adoptat o decizie (ABL C 341, 5.12.1994) împotriva proiectelor de deschidere a unor exploatări miniere lângă sit-urile arheologice de la Pergamon şi Adramyttion.

                   Curtea Administrativă din Izmir s-a pronunţat în dosarele 1994/501 şi 1994/643 în favoarea prevederilor Consiliului de Stat, privind interzicerea utilizării cianurilor în exploatările miniere.

                 Statele Unite ale Americii 

                   - Montana: în anul 1998 a fost adoptată o iniţiativă a cetăţenilor care au solicitat interzicerea folosirii cianurilor în exploatările de argint şi aur, atât în cazul exploatărilor existente, cât şi în cazul viitoarelor exploatări. Reglementarea MCA 82-390, care face parte din Codul statului Montana, prevede că sunt interzise acumulările de cianură şi sistemele deschise de filtrare şi decantare în exploatările miniere de argint şi aur, care vor fi deschise după data de 3 noiembrie 1998. Exploatările care funcţionează deja pot să-şi continue activitatea dacă iau măsuri pentru respectarea prevederilor legale.  Decizia Curţii Supreme a statului Montana a validat prevederile Reglementării MCA 82-390.

                    - Colorado: în anul 2004, comisiile locale a 5 regiuni din statul Colorado au adoptat un proiect de lege prin care se interzice folosirea cianurilor în exploatările miniere, în scopul protejării sănătăţii populaţiei.

                   - Wisconsin: la 5 noiembrie 2001, Senatul statului Wisconsin a adoptat două legi privind protecţia mediului, una dintre ele făcând referire la interzicerea folosirii cianurilor în activităţile minire.

                   - Alaska: consiliile locale ale oraşelor din regiune au solicitat corporaţiilor care exploatează minele din regiune să stopeze utilizarea cianurilor, în principal pentru a proteja mediul înconjurător şi sănătatea locuitorilor.  

                     Honduras 

                   În martie 2001, o adunare locală a cetăţenilor din 15 regiuni în care se găsesc exploatări miniere a solicitat stoparea utilizării cianurilor în exploatările de aur, prin campania “Honduras is worth more than gold”.

                     Argentina

                   Consiliul oraşului Esquel a adoptat o ordonanţă prin care se interzice utilizarea şi transportul cianurilor în perimetrul oraşului, revocând ordonanţa prin care se acceptă Legea minelor şi a investiţiilor în minerit, care se află în vigoare. De asemenea, în provincia Chubut a fost adoptat un moratoriu pentru închiderea exploatărilor miniere în care se utilizează cianura. În anul 2005, Camera legislativă a provinciei Rio Negro a adoptat o lege pentru interzicerea cianurilor şi mercurului în minerit. În martie 2007, Camera Reprezentanţilor a provinciei La Rioja a adoptat o lege privind interzicerea cianurilor în minerit.
                   Costa Rica

                   În anul 2002 a fost adoptat un moratoriu pentru interzicerea utilizării cianurilor în exploatările miniere.

                   Filipine

                    În aprilie 2002, provincia Mindroro a adoptat un moratoriu pentru o perioadă de 25 de ani, prin care se interzice utilizarea cianurilor în exploatările miniere.

